Uasa wil Denel hof toe sleep oor salarisseDie vakbond Uasa is besig met regstappe teen Denel omdat die staatsbeheerde verdedigingsfirma versuim het om sy werknemers op 25 Mei 2020 te betaal, soos ooreengekom. Stanford Mazhindu, woordvoerder van Uasa, het gesê Denel het dus die indiensnemingkontrak verbreek. “Denel het aangedui hy sal ook nie salarisse vir Junie of Julie kan betaal nie,” het Mazhindu bygevoeg. Denel is al sedert laat in 2017 in ŉ finansiële verknorsing toe hy nie volledige salarisbetalings kon maak nie. “Die finansiële krisis het voortgeduur totdat die departement van openbare ondernemings in April 2019 ŉ reddingsboei van R1,8 miljard aangebied het. Nou, skaars ŉ jaar later, is die maatskappy in dieselfde posisie en versoek ŉ verdere R576 miljoen terwyl hy nie sy verpligtinge teenoor sy personeellede kan nakom nie.” Mazhindu het gesê Uasa sal nie toelaat dat sy lede by Denel die slagoffers word van finansiële wanbestuur nie. “Ons lede kan nie bekostig om ŉ enkele maand nie ŉ salaris te ontvang nie, laat staan nog drie of meer maande. Hulle het die reg om vergoeding te ontvang vir hul diens gelewer, kragtens hul indiensnemignskontrakte.”